ซื้อ TRUE เป้า 14.10 บ.เก็ง Q2 กำไรพุ่งกว่า 200%
ซื้อ TRUE บล.เคทีบี(ประเทศไทย)ให้เป้า 14.10 บ.เก็ง Q2 กำไรพุ่งกว่า 200% รวมทั้งการล้างขาดทุนสะสมเพื่อเตรียมจ่ายปันผลส่งสัญญาณบวกต่อมุมมองผลการดำเนินงานหลังจากนี้ โดยราคาปิดตลาดรอบเช้าอยู่ที่ 10.50 บาท ลบ 0.20 บาท หรือ 1.87% มูลค่าการซื้อขาย 365.82 ล้านบาท
29 ก.ค. 2558

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE  ปิดตลาดรอบเช้าอยู่ที่ 10.50 บาท ลบ 0.20 บาท หรือ 1.87% มูลค่าการซื้อขาย 365.82 ล้านบาท ขณะที่ดัชนีหุ้นไทยโดยรวมลบ 0.48%
บล.เคทีบี(ประเทศไทย) ระบุในบทวิเคราะห์ (29 ก.ค.)ว่า คาด TRUE จะรายงานกำไรสุทธิไตรมาส 2/58 ที่ 1,778 ลบ. เพิ่มขึ้น 9% จากไตรมาสก่อน และเพิ่มขึ้น 204% จากช่วงเดียวกันของปีก่อน โดยการเพิ่มขึ้นของกำไรจากไตรมาสก่อน มาจากการรับรู้กำไรหลังโอนเสาเข้ากองทุน TRUEIF ในไตรมาสนี้ 1,012 ต้น (คิดเป็นกำไรราว 1,012 ลบ.)
ทั้งนี้การปรับตัวขึ้นของกำไรจากช่วงเดียวกันของปีก่อนอย่างโดดเด่นถึง 204% ส่วนหนึ่งมาจาก 1) ในไตรมาส 2/57 มีการโอนเสาเข้ากองทุน TRUEIF เพียง 52 ต้น (คิดเป็นกำไรราว 52 ลบ.) 2) ค่าเสื่อมราคาและค่าตัดจำหน่ายลดลงราว 2,000 ลบ. หลังตัดค่าเสื่อมราคาและตัดจำหน่ายโครงข่ายทรูมูฟหมดแล้วในไตรมาส 3/57 และ 3) ดอกเบี้ยจ่ายที่ลดลงไปกว่า 1,000 ลบ. หลังนำเงินจากการเพิ่มทุนของ CP และ China Mobile ไปจ่ายคืนหนี้ในไตรมาส 4/57 และคาดผลการดำเนินงานครึ่งปีหลังใกล้เคียงกับครึ่งปีแรก
พร้อมทั้งปรับราคาเหมาะสมของ TRUE ขึ้นเป็น 14.10 บาท (EV/EBITDA 13x) จากเดิม 13.40 บาท หลังแนวโน้มกำไรปรับตัวดีกว่าที่เคยคาด โดยปรับกำไรสุทธิขึ้นเป็น 6,606 ลบ. (เดิม 2,815 ลบ.) ยังมองว่าธุรกิจของ TRUE กำลังเข้าสู่ช่วงเก็บเกี่ยวผลประโยชน์หลังเพิ่มทุน รวมทั้งการล้างขาดทุนสะสมเพื่อเตรียมจ่ายปันผลส่งสัญญาณบวกต่อมุมมองผลการดำเนินงานหลังจากนี้ คำแนะนำ “ซื้อ”
 